ΚΟΙΝΗ ΔΡΑΣΗ της 29ης Απριλίου 1997 θεσπιζομένη από το Συμβούλιο βάσει του άρθρου Κ.3 της συνθήκης για την Ευρωπαϊκή Ένωση σχετικά με τη θέσπιση προγράμματος βοηθείας της Ευρωπαϊκής Ένωσης προς υποστήριξη των προσπαθειών της Παλαιστινιακής Αρχής να αντιμετωπίσει τρομοκρατικές ενέργειες που προέρχονται από εδάφη υπό τον έλεγχό της (97/289/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα Κ.3 και Κ.11,

τις δηλώσεις που ενέκρινε το Ευρωπαϊκό Συμβούλιο στη Φλωρεντία στις 21 έως 22 Ιουνίου 1996 και στο Δουβλίνο στις 13 έως 14 Δεκεμβρίου 1996,

Εκτιμώντας:

ότι η δήλωση του Συμβουλίου της 1ης Οκτωβρίου 1996 εξέφραζε την ετοιμότητα της Ευρωπαϊκής Ένωσης να διαδραματίσει ενεργό ρόλο στην προώθηση της ειρηνευτικής διαδικασίας στη Μέση Ανατολή, ανάλογο με τα συμφέροντά της στην περιοχή, και με βάση τη μέχρι στιγμής σημαντική της συμβολή στη διαδικασία αυτή 7

ότι το Συμβούλιο, στις 20 Ιανουαρίου 1997, επανέλαβε ότι η Ευρωπαϊκή Ένωση θα συνεχίσει τον ενεργό της ρόλο στην προώθηση και την ενίσχυση της ειρηνευτικής διαδικασίας,

ΘΕΣΠΙΣΕ ΤΗΝ ΑΚΟΛΟΥΘΗ ΚΟΙΝΗ ΔΡΑΣΗ:

Άρθρο 1

1. Θεσπίζεται τριετές πρόγραμμα βοηθείας της Ευρωπαϊκής Ένωσης (πρόγραμμα) με σκοπό τη στήριξη της Παλαιστινιακής Αρχής (ΠΑ) στις προσπάθειές της να αντιμετωπίσει τρομοκρατικές ενέργειες προερχόμενες από εδάφη υπό τον έλεγχό της και τη συμβολή στη δημιουργία σχετικής παλαιστινιακής διοικητικής υποδομής.

2. Το πρόγραμμα έχει ως στόχο να βοηθήσει την ΠΑ να αντιμετωπίσει καλύτερα την τρομοκρατία, να υποστηρίζει την ειρηνευτική διαδικασία στη Μέση Ανατολή και να βοηθήσει τις οικείες υπηρεσίες ασφαλείας και αστυνομικές υπηρεσίες να κατανοήσουν ευρύτερα τις αρχές των ανθρωπίνων δικαιωμάτων κατά τη δράση τους στα εδάφη υπό τον έλεγχο της ΠΑ.

3. Το πρόγραμμα περιλαμβάνει: εκπαίδευση σε τεχνικές παρακολούθησης, έρευνας και ανάκρισης, τεχνικό γραφείο έρευνας με ιατροδικαστική κάλυψη 7 εκπαίδευση διοικητικού προσωπικού των υπηρεσιών αστυνομίας και ασφάλειας που συμμετέχουν στη συνεργασία και αποτελεσματική αντιμετώπιση τρομοκρατικών πράξεων 7 παροχή βοήθειας στα ανώτερα διοικητικά στελέχη των διαφόρων υπηρεσιών για αποτελεσματική διοίκηση. Το πρόγραμμα θα συμπληρώνεται από μέτρα κατάρτισης σε θέματα ανθρωπίνων δικαιωμάτων, προμήθειας εξοπλισμού και υπηρεσιών, τεχνολογίας των πληροφοριών, ασφαλών επικοινωνιών και πυροτεχνουργίας, σύμφωνα με το άρθρο 3 παράγραφος 6.

4. Θα διεξάγονται περιοδικές ανεξάρτητες αξιολογήσεις κατά τακτά χρονικά διαστήματα, ανάλογα με την πρόοδο.

5. Το πρόγραμμα θα διακοπεί εάν η ΠΑ:

- δεν συνεργαστεί πλήρως στην εφαρμογή του,

- δεν λάβει τα κατάλληλα μέτρα για την εξασφάλιση του σεβασμού των ανθρωπίνων δικαιωμάτων κατά την εφαρμογή του προγράμματος,

- δεν επιτρέψει επίβλεψη ή/και περιοδικές εξωτερικές αξιολογήσεις εκ μέρους της Ευρωπαϊκής Ένωσης για το σκοπό αυτό.

6. Οι διαδικασίες λειτουργίας διαχείρισης και χρηματοδότησης του προγράμματος επανεξετάζονται κατ'έτος.

Άρθρο 2

1. Διορίζεται ένας σύμβουλος της Ευρωπαϊκής Ένωσης ο οποίος θα επιβλέπει την εφαρμογή του προγράμματος και την ορθή χρήση των δυνατοτήτων που παρέχει η Ευρωπαϊκή Ένωση για την εφαρμογή του άρθρου 1 παράγραφος 3. Ο σύμβουλος και η Επιτροπή, στα πλαίσια των αντίστοιχων αρμοδιοτήτων τους, θα εξασφαλίζουν τον απαραίτητο συντονισμό μεταξύ του προγράμματος, της κοινοτικής βοήθειας και της διμερούς βοήθειας που παρέχουν τα κράτη μέλη, και θα συνεργάζονται για το σκοπό αυτόν.

2. Ο σύμβουλος διορίζεται για όλη τη διάρκεια του προγράμματος, ασχέτως της επανεξέτασης που αναφέρεται στο άρθρο 1 παράγραφος 6.

3. Ο σύμβουλος ακολουθεί τις οδηγίες της Προεδρίας. Υποβάλλει τακτικά έκθεση, υπ'ευθύνη της Προεδρίας, προς το Συμβούλιο ή τους υπ'αυτού οριζομένους φορείς, ανάλογα με τις ανάγκες.

Άρθρο 3

1. Για να καλυφθούν τα έξοδα που αφορούν τη θέσπιση του προγράμματος, θα ληψθεί ποσό 3,6 εκατομμυρίων Ecu από το γενικό προϋπολογισμό των Ευρωπαϊκών Κοινοτήτων ως εξής: 1,2 εκατομμύρια Ecu από τον προϋπολογισμό του 1997, 1,8 εκατομμύρια Ecu από τον προϋπολογισμό του 1988 και 0,6 εκατομμύρια Ecu από τον προϋπολογισμό του 1999. Το ποσό που βαρύνει τον προϋπολογισμό του 1997 θα είναι διαθέσιμο για τη χρηματοδότηση του κόστους του προγράμματος από την ημερομηνία θέσπισης της παρούσας κοινής δράσης.

2. Η διαχείριση των εξόδων που θα χρηματοδοτούνται από το προβλεπόμενο στην παράγραφο 1 ποσό γίνεται σύμφωνα με τις κοινοτικές δημοσιονομικές διαδικασίες και κανόνες.

3. Η Ευρωπαϊκή Ένωση θα χρηματοδοτήσει τις ανάγκες υποδομής και τα τρέχοντα έξοδα του συμβούλου, συμπεριλαμβανομένων του μισθού του και των εξόδων του επιτελείου του.

4. Τα προνόμια, οι ασυλίες και οι περαιτέρω εγγυήσεις που απαιτούνται για την ολοκλήρωση και την ομαλή λειτουργία του προγράμματος, του συμβούλου και του διεθνούς επιτελείου του θα καθοριστούν εν συνεννοήσει με τα μέρη. Τα κράτη μέλη και η Επιτροπή θα παράσχουν όλη την απαραίτητη συνδρομή για το σκοπό αυτόν.

5. Το Συμβούλιο σημειώνει ότι η Προεδρία, η Επιτροπή και τα κράτη μέλη από πλευράς τους θα παράσχουν στήριξη στην περιοχή.

6. Το Συμβούλιο σημειώνει τα μέτρα τα οποία σκοπεύει να προτείνει η Επιτροπή ως κοινοτική δράση προς υποστήριξη των στόχων της κοινής αυτής δράσης, συγκεκριμένα στους τομείς της εκπαίδευσης σε θέματα ανθρωπίνων δικαιωμάτων, προμήθειας εξοπλισμού και υπηρεσιών, τεχνολογίας πληροφοριών, ασφαλών επικοινωνιών και πυροτεχνουργίας.

Άρθρο 4

Η κοινή δράση αρχίζει να ισχύει την ημέρα που θεσπίζεται.

Ισχύει μέχρι τις 29 Απριλίου 2000.

Άρθρο 5

Η παρούσα κοινή δράση δημοσιεύεται στην Επίσημη Εφημερίδα.

Λουξεμβούργο, 29 Απριλίου 1997.

Για το Συμβούλιο

Ο Πρόεδρος

H. VAN MIERLO